CELEX: 32015D0451
Language: lv
Date: 2015-03-06 00:00:00
Title: Padomes Lēmums (ES) 2015/451 ( 2015. gada 6. marts ) par Eiropas Savienības pievienošanos Konvencijai par starptautisko tirdzniecību ar apdraudētajām savvaļas dzīvnieku un augu sugām ( Cites )

19.3.2015   
            
            
               LV
            
            
               Eiropas Savienības Oficiālais Vēstnesis
            
            
               L 75/1
            
         PADOMES LĒMUMS (ES) 2015/451
   (2015. gada 6. marts)
   par Eiropas Savienības pievienošanos Konvencijai par starptautisko tirdzniecību ar apdraudētajām savvaļas dzīvnieku un augu sugām (Cites)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 192. panta 1. punktu saistībā ar tā 218. panta 6. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:
   
               (1)
            
            
               Konvencija par starptautisko tirdzniecību ar apdraudētajām savvaļas dzīvnieku un augu sugām (Cites) (“Konvencija”), kurai pievienojušās 178 valstis, tostarp visas dalībvalstis, ir būtisks starptautisks vides instruments, kura mērķis ir aizsargāt apdraudētās dzīvnieku un augu sugas, kontrolējot starptautisko tirdzniecību ar minēto sugu īpatņiem.
            
         
               (2)
            
            
               Ar Konvencijas Gaborones grozījumu, kuru īpašā Līgumslēdzēju pušu konferencē pieņēma 1983. gadā Gaboronē (Botsvānā), ir mainīts Konvencijas XXI pants, lai Konvencijai, kurai agrāk pievienoties varēja tikai valstis, varētu pievienoties suverēnu valstu izveidotas reģionālas ekonomiskās integrācijas organizācijas, kuru kompetencē ir starptautisko nolīgumu apspriešana, noslēgšana un ieviešana jautājumos, kurus tām nodevušas to dalībvalstis un uz kuriem attiecas šī Konvencija. Konvencijas Gaborones grozījums stājās spēkā 2013. gada 29. novembrī.
            
         
               (3)
            
            
               Konvencija aptver galvenokārt vides aizsardzības jautājumus. Konvencijas noteikumi visās dalībvalstīs vienveidīgi īstenoti jau kopš 1984. gada 1. janvāra. Turklāt Savienības noteikumi ir pieņemti Padomes Regulas (EK) Nr. 338/97 (2) un Komisijas Regulas (EK) Nr. 865/2006 (3) veidā.
            
         
               (4)
            
            
               Savienības pievienošanās Konvencijai ļaus tai iesaistīties Konvencijas darbā, un Konvencijas īstenošana un piemērošana kļūs juridiski saistoša Savienībai jautājumos, kuri ir tās kompetencē. Ar to Savienība uzņemsies oficiālus pienākumus un būs atbildīga citām Līgumslēdzējām pusēm par Konvencijas īstenošanu.
            
         
               (5)
            
            
               Savienības pievienošanās Konvencijai neietekmēs veidu, kādā Savienība un tās dalībvalstis vienojas par nostājām, kas jāieņem Cites Līgumslēdzēju pušu konferencē, tām noteiktajās kompetences jomās saskaņā ar Līgumiem.
            
         
               (6)
            
            
               Nostājas, kas Savienībai un tās dalībvalstīm jāieņem Cites Līgumslēdzēju pušu konferencē, tiks paustas atbilstoši attiecīgajai praksei daudzpusējo vides nolīgumu jomā tām noteiktajās kompetences jomās saskaņā ar Līgumiem.
            
         
               (7)
            
            
               Tāpēc Eiropas Savienībai būtu jāpievienojas Konvencijai,
            
         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināta Eiropas Savienības pievienošanās Konvencijai par starptautisko tirdzniecību ar apdraudētajām savvaļas dzīvnieku un augu sugām (Cites).
   Konvencijas teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu, kas ir tiesīga Savienības vārdā deponēt Konvencijas XXI panta 1. punktā paredzēto pievienošanās instrumentu, izsakot Savienības piekrišanu uzņemties šīs Konvencijas saistības. Pievienošanās instrumenta deponēšanas laikā norīkotā persona deponē šā lēmuma pielikumā iekļauto deklarāciju saskaņā ar Konvencijas XXI panta 3. punktu.
   3. pants
   Šis lēmums stājas spēkā tā pieņemšanas dienā (4).
   
      Briselē, 2015. gada 6. martā
      
         
            Padomes vārdā –
         
         
            priekšsēdētājs
         
         K. GERHARDS
      
   
   
      (1)  2014. gada 16. decembra piekrišana (Oficiālajā Vēstnesī vēl nav publicēta).
   
      (2)  Padomes Regula (EK) Nr. 338/97 (1996. gada 9. decembris) par savvaļas dzīvnieku un augu sugu aizsardzību, reglamentējot to tirdzniecību (OV L 61, 3.3.1997., 1. lpp.).
   
      (3)  Komisijas Regula (EK) Nr. 865/2006 (2006. gada 4. maijs), ar ko paredz sīki izstrādātus noteikumus attiecībā uz Padomes Regulas (EK) Nr. 338/97 par savvaļas dzīvnieku un augu sugu aizsardzību, reglamentējot to tirdzniecību, ieviešanu (OV L 166, 19.6.2006., 1. lpp.).
   
      (4)  Konvencijas spēkā stāšanās dienu, kas ir saistoša Savienībai, Eiropas Savienības Oficiālajā Vēstnesī publicē Padomes Ģenerālsekretariāts.
   
      PIELIKUMS
      
         EIROPAS SAVIENĪBAS DEKLARĀCIJA SASKAŅĀ AR KONVENCIJAS PAR STARPTAUTISKO TIRDZNIECĪBU AR APDRAUDĒTAJĀM SAVVAĻAS DZĪVNIEKU UN AUGU SUGĀM XXI PANTU (3. PUNKTS)
      
      Eiropas Savienība paziņo, ka saskaņā ar Līgumu par Eiropas Savienības darbību un jo īpaši tā 192. panta 1. punktu tā ir tiesīga slēgt starptautiskus nolīgumus un veikt no tiem izrietošos pienākumus, kas palīdz sasniegt šādus mērķus:
      
                  —
               
               
                  saglabāt, aizsargāt un uzlabot vides kvalitāti,
               
            
                  —
               
               
                  aizsargāt cilvēku veselību,
               
            
                  —
               
               
                  apdomīgi un racionāli izmantot dabas resursus,
               
            
                  —
               
               
                  sekmēt starptautiska mēroga pasākumus, lai risinātu reģionālas vai pasaules vides problēmas, tostarp klimata pārmaiņu problēmas.
               
            Eiropas Savienība paziņo, ka tā jau ir pieņēmusi juridiskos instrumentus, kas ir saistoši tās dalībvalstīm un aptver jautājumus, ko reglamentē šī Konvencija, tostarp, bet ne tikai, Regulu (EK) Nr. 338/97 un tās īstenošanas Regulu (EK) Nr. 865/2006.
      Turklāt Eiropas Savienība paziņo, ka tā ir atbildīga par to pienākumu izpildi, kuri izriet no Konvencijas par starptautisko tirdzniecību ar apdraudētajām savvaļas dzīvnieku un augu sugām un uz kuriem attiecas Eiropas Savienības spēkā esošie tiesību akti.
      Eiropas Savienības kompetences īstenošana pēc savas būtības nepārtraukti attīstās.